钦定古今图书集成/理学汇编/学行典/第264卷 > 刘慧斐
## 钦定古今图书集成/理学汇编/学行典/第264卷 > 刘慧斐

按《梁书处士传》：“刘慧斐，字文宣，彭城人也。少博学，能
属文，起家安成王法曹行参军。尝还都，途经寻阳，游
于匡山，过处士张孝秀，相得甚欢，遂有终焉之志。因
不仕，居于东林寺。又于山北构园一所，号曰离垢园，
时人乃谓为离垢先生。慧斐尤明释典，工篆隶，在山
手写佛经二千馀卷，常所诵者百馀卷。昼夜行道，孜”
孜不怠，远近钦慕之。太宗临江州，遗以几杖。论者云：
“自远法师没后，将二百年，始有张、刘之盛矣。”世祖及
武陵王等书问不绝。大同二年，卒，时年五十九。